[pic] | EURÓPAI BIZOTTSÁG |

Brüsszel, 2011.4.7.

COM(2011) 181 végleges

A BIZOTTSÁG KÖZLEMÉNYE A TANÁCSNAK

az uniós köztisztviselők előrehozottnyugdíj-rendszerére vonatkozó javaslat benyújtására irányuló kérelemről

A BIZOTTSÁG KÖZLEMÉNYE A TANÁCSNAK

az uniós köztisztviselők előrehozottnyugdíj-rendszerére vonatkozó javaslat benyújtására irányuló kérelemről

A Tanács 2010. október 25-én elfogadott következtetéseiben felszólítja a Bizottságot, hogy 2011 közepére terjesszen elő jogalkotási javaslatot a személyzeti szabályzat módosítására vonatkozóan. A tanácsi következtetésekben megfogalmazott aggályok figyelembevétele érdekében e javaslatnak vagy a személyzeti szabályzat VIII. melléklete 9. cikke (2) bekezdésének hatályon kívül helyezésére, vagy annak érdemi felülvizsgálatára kell vonatkoznia. Az EUMSZ 241. cikke értelmében, ha a Bizottság nem terjeszt elő javaslatot, ennek okairól tájékoztatja a Tanácsot.

A Bizottság emlékeztetni kívánja a Tanácsot, hogy 2004-ben a humánerőforrás-gazdálkodás eszközeként elfogadta a személyzeti szabályzat VIII. melléklete 9. cikkének (2) bekezdését. Ez az eszköz lehetővé tette az uniós intézmények számára, hogy eltekintsenek a szolgálati jogviszony megszűnésének korábbi rendszerétől ( „dégagement” ), valamint megkönnyítette az új tagállamokból (EU-10 és EU-2) érkező alkalmazottak felvételét. Az eszköz továbbá a Tanács, a Bizottság és a szakszervezetek között egy átfogó csomagról folytatott tárgyalások részét képezte.

A Bizottság hangsúlyozni kívánja, hogy a Tanácsnak benyújtott jelentés a személyzeti szabályzat által előírtaknak megfelelően rövid távú perspektívára vonatkozó számadatokat tartalmaz. A Bizottság ugyanakkor nem lát olyan indokokat, amelyek alapján a Tanács feltételezhetné, hogy a rendszer hosszú távon ne lenne semleges költségvetési szempontból. 2004 óta valamennyi intézmény – a személyzeti szabályzat 1a. cikkének (2) bekezdésében és 1b. cikkében meghatározottak szerint – közösen alkalmazza az előrehozottnyugdíj-rendszert. Ezt kizárólag a szolgálat érdekében és csak korlátozott számú esetben tették meg. A rendszer (egy sajnálatos, ám nagyon korlátozott kivétellel) teljesítette a személyzeti szabályzat VIII. melléklete 9. cikkének (2) bekezdésében foglalt korlátokat.

A Bizottság arra is emlékeztetni kívánja a Tanácsot, hogy – a bővítést követő egyedi körülményeknek köszönhetően – az utóbbi években 10 %-os éves rátát alkalmaztak. Nem áll fenn semmilyen ok arra nézve, hogy ezt a maximális rátát minden évben elérnék.

A 9. cikk (2) bekezdése valamennyi intézményre vonatkozik, és valamennyi intézménynek közösen kell irányítania a rendszert. A Bizottság egyoldalúan nem korlátozhatja, hogy az előrehozott nyugdíj tekintetében a többi intézmény milyen módon gyakorolja kinevező hatósági hatásköreit. A Bizottság javaslatát követően az intézmények azonban elfogadták, hogy kinevező hatóságként használják mérlegelési jogkörüket és a 2010–2011-es időszakra körülbelül 8 %-os rátát alkalmazzanak. Ez figyelembe veszi az EU-10 állampolgárainak felvételére vonatkozó átmeneti időszak végét, valamint az EU-2 tagállamokból érkező személyzet felvételének folyamatos szükségességét.

A fenti okok miatt a Bizottság úgy véli, hogy ebben a szakaszban nem indokolt a személyzeti szabályzat VIII. melléklete 9. cikke (2) bekezdésének felülvizsgálata. A személyzeti szabályzat módosítására vonatkozó javaslat elkészítésekor azonban kellő figyelmet fog szentelni a Tanács aggályainak.